SYNEX บวก 3% โบรกฯชี้อานิสงส์เปิดตัวไอโฟน13 – ไอทีโตเด่น ชูเป้า 28.25 บ.
SYNEX บวก 3% รอรับปัจจัยบวกเปิดตัวไอโฟน 13 ในช่วงกลางเดือน ก.ย. 64 ช่วยเพิ่มยอดขายเพิ่มขึ้น อีกทั้งภาพรวมยอดขายคอมฯและชิ้นส่วนยังได้ประโยชน์จากการเติบโตของอุตสาหกรรม IT โบรกฯแนะ “เก็งกำไร” ชูเป้า 28.25 บ.
10 ก.ย. 2564

ผู้สื่อข่าวรายงานว่าวันนี้ (10 ก.ย. 2564) ราคาหุ้นบริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 10.45 น. อยู่ที่ระดับ 26.25 บาท เพิ่มขึ้น 0.75 บาท หรือ 2.94% โดยทำจุดสูงสุดที่ 26.75 บาท และทำจุดต่ำสุดที่ 26.25 บาท ด้วยมูลค่าการซื้อขาย 138.95 ล้านบาท

บริษัท หลักทรัพย์คิงส์ฟอร์ด จำกัด (มหาชน) ระบุในบทวิเคราะห์ (10 ก.ย. 2564) โดยมอง Sentiment บวกจากการเปิดตัว iPhone13 ในช่วงกลางเดือน ก.ย.2564 ส่วนภาพรวมยอดขายคอมพิวเตอร์และชิ้นส่วนยังได้ประโยชน์จากการเติบโตของอุตสาหกรรม IT (รวมถึงงานคอมพิวเตอร์กราฟฟิก/การ Streaming/การขุดเหรียญคริปโตฯ)
ขณะที่ยอดขายฝั่งมือถือและอุปกรณ์ที่เกี่ยวข้องได้แรงหนุนจากการเปลี่ยนถ่ายเทคโนโลยี 4G เป็น 5G นอกจากนี้บริษัทฯยังมีแผนที่จะเปิดตัว House Brand ในสินค้า 3 กลุ่มใหญ่ (กลุ่มMobile/Accessories, กลุ่มอุปกรณ์ต่อพ่วงกลุ่มGaming, อุปกรณ์ต่อพ่วงสำหรับคอมพิวเตอร์) และการเข้าไปรุกทำตลาด IT มือสอง(SWOPMART)
ทั้งนี้ตลาดคาด EPS ปี 2564 และ ปี 2565 จะขยายต่อเนื่องจากปี 2563 ที่ 0.76 บาทต่อหุ้น มาอยู่ที่ 0.89 บาทต่อหุ้น, และ 1.05 บาทต่อหุ้น ตามลำดับ อย่างไรก็ดีแนะนำ “เก็งกำไร” ราคาเป้าหมาย 28.25 บาท
 